Modelbaas se vonnisoplegging uitgestel | Maroela Media
De Villiers, stigter van Modelling South Africa, is in Februarie onder andere skuldig bevind op aanklag van verkragting, seksuele aanranding, bedrog en dat hy kinders aan pornografie blootgestel het.
"Hy behoort in die tronk. Die minimumvonnis vir een van die aanklagte is lewenslange tronkstraf," het staatsaanklaer Arveena Persad aan die hof gesê.
Persad het regter Cassim Moosa vroeër herinner dat die saak tydens die vorige hofsitting uitgestel is sodat die voorvonnisverslag aangehoor kan word en dat De Villiers se vorige regspan 'n aansoek gebring het vir die transkripsies, maar het dit op rekord geplaas dat die opnames, wat in hulle besit is, voldoende is sodat die saak Woensdag kon voortgaan.
Adv. Riaan Greyling, De Villiers se nuwe prokureur, het egter gesê die transkripsies wat hy tot dusver ontvang het, is onvolledig.
"Dis net 'n uitsteltaktiek," het Persad gesê.
Persad het aan Moosa gesê die staat het die uitstel vir die transkripsies teengestaan, aangesien De Villiers en sy vorige regspan oor die opnames beskik en hulle het notas geneem tydens die verhoor.
Sy het ook die kwessie aangeroer dat De Villiers nog op borgtog is, ondanks die feit dat hy skuldig bevind is. "Die slagoffers het 'n reg tot geregtigheid. Daar is geen rede waarom sy borgtog verder verleng moet word nie," het sy bygevoeg.
Greyling voer aan Regshulp het hom versoek om die saak oor te neem en dit was nie De Villiers se skuld nie.
Persad het Moosa later daarop gewys dat die voorvonnisverslag wat deur 'n maatskaplike werker opgestel is, gebrekkig is, aangesien dit opgestel is kragtens die aanklag, maar nie die skuldigbevinding van die hof nie. Sy het gesê sy kan voortgaan, ondanks die feit dat die voorvonnisverslag nie 100% gereed is nie, aangesien die outeur van die verslag kan getuig oor die afdelings van die verslag wat nie korrek is nie.
"Die feit dat die verslag gebrekkig is, wys dat daar nie genoeg inligting verskaf is nie," het Greyling aangevoer. Hy het aan die hof gesê hy het slegs 'n gedeelte van die transkripsie en hy het voor Woensdag 'n aansoek gebring om die volledige transkripsie te ontvang. "Die beskuldigde het opdrag gegee dat hy dit sal benodig om aansoek te doen tot verlof om appèl. Dit sal onregverdig wees om sy borgtog te herroep, aangesien dit nie sy skuld is nie."
Greyling het aan Moosa gesê dit is nie duidelik hoe lank dit sal duur om die transkripsie te ontvang nie, en hy het 'n maand lank uitstel versoek.
Persad het voorgestel die saak moet vir twee weke uitgestel word en die hof het beveel dat die transkripsies uitgereik word of dat die betrokke persoon in die hof moet wees om te getuig wanneer die transkripsies beskikbaar sal wees.
Lees alle vorige berigte oor Dawie de Villiers op Maroela Media.
Motsoeneng-verhoor hervat Woensdagaand
Kobra pik 3-jarige: 'Sy is 'n brawe dogtertjie'
Sluit toe en gooi die sleutel weg!
En dan weer 6 maande vir sy advokaat om die saak te bestudeer vir "loopholes" op verdere belasting betalers se geld.